Document ID: 32014R0901

IZVEDBENA UREDBA KOMISIJE (EU) št. 901/2014
z dne 18. julija 2014
o izvajanju Uredbe (EU) št. 168/2013 Evropskega parlamenta in Sveta glede upravnih zahtev za homologacijo in tržni nadzor dvo- ali trikolesnih vozil in štirikolesnikov
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 168/2013 Evropskega parlamenta in Sveta z dne 15. januarja 2013 o odobritvi in tržnem nadzoru dvo- ali trikolesnih vozil in štirikolesnikov (1) ter zlasti členov 22(7), 27(4), 29(4), 30(2), (3), in (6), 32(1), 38(2), 39(3), 40(4), 50(2), 51(3), 57(8) in člena 72 Uredbe,
ob upoštevanju naslednjega:
(1)
Zaradi jasnosti, predvidljivosti, racionalnosti in poenostavitve ter za zmanjšanje bremena za proizvajalce vozil, bi bilo treba s to uredbo, glede na to, da temelji na sedanji praksi, dodatno poenostaviti in standardizirati dokumente, ki se uporabljajo za homologacijske postopke.
(2)
Odkar so bile v Direktivi 2002/24/ES Evropskega parlamenta in Sveta (2) določene predloge, ki se uporabljajo za homologacijske postopke, so bile v vozila uvedene nove tehnologije (npr. električni motorji ali uporaba ravni emisij Euro). Zato bi jih bilo treba prilagoditi.
(3)
Uvesti bi bilo treba novo predlogo za „list iz opisne mape“, v kateri bo proizvajalec ob vložitvi vloge za homologacijo navedel, kateri postopek je izbral.
(4)
Da se zagotovi izdelava vozil, ki ostanejo varna razumno časovno obdobje, bi bilo treba ustvariti predloge za izjave proizvajalcev v zvezi z vzdržljivostjo sistemov, delov in opreme, bistvenih za funkcionalno varnost, in celovitostjo konstrukcije vozila v skladu z Uredbo (EU) št. 168/2013.
(5)
Da se neodvisnim izvajalcem zagotovi razumen dostop do informacij o popravilu vozil, vključno z informacijami o vgrajenih sistemih za diagnostiko na vozilu (OBD) in njihovo interakcijo z drugimi sistemi vozila, proizvajalci zagotovijo neomejen dostop do teh informacij in homologacijskim organom predložijo dokaz o njihovi skladnosti z navedeno zahtevo. Določiti bi bilo treba predlogo za ustrezno potrdilo proizvajalca.
(6)
Na voljo bi morali biti trije vzorci potrdila o skladnosti glede na homologacijske postopke za dokončana, dodelana in nedodelana vozila.
(7)
Za omogočanje pretvorbe ravni učinkovitosti podkategorij (L3e/L4e)-A2 v (L3e/L4e)-A3 in obratno bi bilo treba določiti predlogo ustrezne izjave proizvajalca, ki se priloži opisni mapi. Poleg tega bi bilo treba v potrdilo o skladnosti dodati nekaj novih informacij in navedb ter določiti značilnosti posebne predpisane tablice za zadevne podkategorije.
(8)
Proizvajalci lahko v skladu s členom 82(2) Uredbe (EU) št. 168/2013 za EU-homologacijo ali nacionalno homologacijo za nove tipe vozil zaprosijo na podlagi navedene uredbe že pred začetkom uporabe. Za lažjo predčasno uporabo navedene uredbe bi bilo treba do 31. decembra 2015 v skladu s pogoji iz člena 5(2) omogočiti uporabo potrdila o skladnosti iz Priloge IV k Direktivi 2002/24/ES.
(9)
Da se poenostavi nadzor ob zmanjšanju upravnega bremena proizvajalcem, kontrolna tablica o nepooblaščenih posegih ni več potrebna, ustrezne informacije, ki jih je vsebovala, pa bi se morale vključiti v predpisano tablico.
(10)
Da se poenostavi najpogostejše potrdilo o EU-homologaciji, bi bilo treba pripraviti nov vzorec izključno za potrdilo o EU-homologaciji celotnega dokončanega vozila, medtem ko bi bilo treba za druge kombinacije tipov vozil določiti drugačen vzorec potrdila o EU-homologaciji celotnega vozila.
(11)
Če proizvajalec izbere postopek homologacije v enem delu, bi bilo treba potrdilu o EU-homologaciji celotnega vozila dodati seznam veljavnih zahtev ali aktov, s katerimi je vozilo skladno.
Določiti bi bilo treba predlogo potrdila o EU-homologaciji za uskladitev različnih predlog, ki so bile prej določene za sisteme, sestavne dele ali samostojne tehnične enote v različnih ločenih direktivah Unije.
(12)
Spremeniti bi bilo treba sistem številčenja potrdil o EU-homologaciji iz Priloge V k Direktivi 2002/24/ES, da bi se upoštevala nova pravna ureditev aktov, ki vsebujejo zahteve za homologacijo, s katerimi se potrjuje skladnost.
(13)
Da se uskladi predstavitev najpomembnejših informacij v poročilih o preskusih, bi bilo treba določiti osnovni sklop zahtev za obliko poročil o preskusih.
(14)
Da bi zlahka prepoznali rezultate preskusov, opravljenih na homologiranem vozilu, bi moral biti obrazec rezultatov preskusa, ki vsebuje zahtevani osnovni sklop informacij, priložen potrdilu o EU-homologaciji.
(15)
Določiti bi bilo treba seznam delov ali opreme, ki lahko pomenijo resno tveganje za pravilno delovanje sistemov, bistvenih za varnost vozila ali njegove okoljske značilnosti.
(16)
Določiti bi bilo treba predlogo potrdila o soglasju za dajanje na trg in začetek uporabe delov ali opreme, ki lahko pomenijo resno tveganje za pravilno delovanje sistemov, bistvenih za varnost vozila ali njegove okoljske značilnosti, skupaj s sistemom številčenja potrdil.
(17)
Ukrepi iz te uredbe so v skladu z mnenjem odbora iz člena 73(1) Uredbe (EU) št. 168/2013 -
SPREJELA NASLEDNJO UREDBO:
Člen 1
Predmet urejanja
Ta uredba določa izvedbene ukrepe iz člena 72 Uredbe (EU) št. 168/2013 za določitev enotnih pogojev za izvajanje upravnih zahtev za homologacijo novih dvo- ali trikolesnih vozil in štirikolesnikov, pa tudi sistemov, sestavnih delov in samostojnih tehničnih enot, zasnovanih in izdelanih za takšna vozila. Določa tudi upravne zahteve za dajanje na trg ter začetek uporabe delov ali opreme, ki lahko pomenijo resno tveganje za pravilno delovanje bistvenih sistemov.
Člen 2
Predloge opisnega lista in opisne mape
Proizvajalci, ki vložijo vlogo za EU-homologacijo, predložijo opisni list in opisno mapo iz člena 27(1) in člena 27(2)(a) Uredbe (EU) št. 168/2013 na podlagi predlog iz Priloge I k tej uredbi.
Člen 3
Predloge izjav proizvajalca o preskušanju vzdržljivosti in celovitosti konstrukcije vozila
Proizvajalci, ki vložijo vlogo za EU-homologacijo, predložijo izjave o vzdržljivosti sistemov, delov ter opreme, ki so ključni za funkcionalno varnost, iz člena 22(2) Uredbe (EU) št. 168/2013 in celovitosti konstrukcije vozila iz Priloge XIX k Delegirani uredbi Komisije (EU) št. 3/2014 (3) navedene uredbe na podlagi predlog iz Priloge II k tej uredbi.
Člen 4
Predloge potrdil proizvajalca, ki homologacijskemu organu dokazujejo skladnost dostopa do informacij o vgrajenem sistemu za diagnostiko na vozilu (OBD) ter popravilu in vzdrževanju vozila
Proizvajalci, ki vložijo vlogo za EU-homologacijo, homologacijskemu organu predložijo potrdilo o dostopu do informacij o sistemu OBD ter popravilu in vzdrževanju v skladu s členom 57(8) Uredbe (EU) št. 168/2013 na podlagi predlog iz Priloge III k tej uredbi.
Člen 5
Predloge potrdil o skladnosti
1. Proizvajalci izdajo potrdilo o skladnosti iz člena 38(1) Uredbe (EU) št. 168/2013 v skladu s predlogami iz Priloge IV k tej uredbi.
2. V skladu s členom 82(2) Uredbe (EU) št. 168/2013, ki proizvajalcem omogoča, da za homologacije zaprosijo že na podlagi navedene uredbe od začetka veljavnosti te izvedbene uredbe do 31. decembra 2015, lahko proizvajalci za takšna novo homologirana vozila namesto predloge potrdila o skladnosti iz Dodatka 1 k Prilogi IV uporabijo predlogo potrdila o skladnosti iz Priloge IV k Direktivi 2002/24/ES, ki mora v svojih navedbah št. 0.4 z naslovom „Kategorija vozila“ in št. 50 z naslovom „Opombe:“ vsebovati informacije in navedbe iz Dodatka 2 k Prilogi IV.
Člen 6
Vzorci predpisane tablice in oznake EU-homologacije
Proizvajalci namestijo predpisano tablico in oznako EU-homologacije iz člena 39(1) in (2) Uredbe (EU) št. 168/2013 v skladu z vzorci iz Priloge V k tej uredbi.
Člen 7
Predloge potrdila o EU-homologaciji
Homologacijski organi izdajo potrdila o EU-homologaciji iz člena 30(1) Uredbe (EU) št. 168/2013 na podlagi predlog iz Priloge VI k tej uredbi.
Člen 8
Sistem številčenja potrdil o EU-homologaciji
Potrdila o EU-homologaciji se v skladu s členom 29(4) Uredbe (EU) št. 168/2013 oštevilčijo po usklajenem sistemu iz Priloge VII k tej uredbi.
Člen 9
Predloga obrazca rezultatov preskusa
Homologacijski organi izdajo obrazec rezultatov preskusa iz člena 30(3) Uredbe (EU) št. 168/2013 na podlagi predloge iz Priloge VIII k tej uredbi.
Člen 10
Oblika poročil o preskusu
Oblika poročil o preskusu iz člena 32(1) Uredbe (EU) št. 168/2013 je v skladu s splošnimi zahtevami iz Priloge VIII k tej uredbi.
Člen 11
Seznam delov ali opreme, ki lahko pomenijo resno tveganje za pravilno delovanje bistvenih sistemov
Seznam delov ali opreme, ki lahko pomenijo resno tveganje za pravilno delovanje sistemov, ključnih za varnost vozila ali njegove okoljske značilnosti, iz člena 50(2) Uredbe (EU) št. 168/2013, je določen v Prilogi X k tej uredbi.
Člen 12
Predloga in sistem številčenja potrdila za dajanje na trg ter začetek uporabe delov ali opreme, ki lahko pomenijo resno tveganje za pravilno delovanje bistvenih sistemov
Homologacijski organi izdajo potrdilo o soglasju za dajanje na trg in začetek uporabe delov ali opreme, ki lahko pomenijo resno tveganje za pravilno delovanje sistemov, ključnih za varnost vozila ali njegove okoljske značilnosti iz člena 51(2) Uredbe (EU) št. 168/2013 na podlagi predloge in v skladu s sistemom številčenja iz Priloge IX k tej uredbi.
Člen 13
Začetek veljavnosti in uporaba
Ta uredba začne veljati dvajseti dan po objavi v Uradnem listu Evropske unije.
Uporabljati se začne 1. januarja 2016.
Ta uredba je v celoti zavezujoča in se neposredno uporablja v vseh državah članicah.
V Bruslju, 18. julija 2014

Labels: 7
10
8
1